Er blaðið um áhrifamestu konurnar tímaskekkja? (JGH)

Formaður Félags kvenna í atvinnulífinu, Þórdís Lóa Þórhallsdóttir, segir í viðtali við Morgunblaðið að það sé hennar persónulega mat að sérstakt, árlegt blað Frjálsrar verslunar, sem helgað er konum í atvinnulífinu, sé að verða tímaskekkja. Þessi skoðun hennar kom mér sannast sagna nokkuð á óvart. Í tíu ár höfum við gefið út sérstakt blað á hverju ári helgað konum í atvinnulífinu til að vekja athygli á þátttöku þeirra og framtaki í viðskiptum – og haft lista yfir áhrifamestu konur atvinnulífsins sem forsíðuefni. Ennþá finnst okkur þörf á blaði sem helgað er konum í atvinnulífinu þar sem vakin er athygli á störfum þeirra og árangri sem fyrirmynd – blaði sem hvatt getur konur til dáða við að stofna fyrirtæki og reka þau.

Í sjálfu sér er það eðlileg spurning hverju sinni hvort sérstakt, árlegt blað helgað konum í atvinnulífinu sé tímaskekkja. Mér finnst það ekki tímaskekkja. Mér finnst heldur ekki að sérstakt félag kvenna í atvinnulífinu sé tímaskekkja – heldur ekki FKA-verðlaunin eða tímarit félagsins. Eða þá sérrit margra erlendra viðskiptatímarita, eins og Fortune, um áhrifamiklar konur og leiðtoga á meðal kvenna.

Þórdís Lóa bætir því við í samtalinu við Morgunblaðið að allir fjölmiðlar eigi á öllum stundum að fjalla um bæði kynin og hugsa þá út fyrir rammann með nálganir ef núverandi nálganir kalla á stöðuga umfjöllun um bara annað kynið.

Viðtalið við hana var tekið í kjölfar umræðna og misskilnings sem varð vegna tölvupósts frá markaðsdeild okkar síðastliðinn föstudag, þar sem sumir skildu póstinn sem svo að hægt væri að kaupa sig inn á listann yfir áhrifamestu konurnar. Auðvitað er slíkt ekki hægt og hefur aldrei verið hægt. Það er eðli málsins ekki í boði og gæti augljóslega ekki gengið – og um það geta hundruð kvenna vitnað sem hafa komið við sögu á listanum undanfarin tíu ár. Til að gera listann læsilegan og upplýsandi hafa að sjálfsögðu verið tekin viðtöl við hluta kvennanna á listanum eða birtar af þeim stuttar nærmyndir – en að ætla konunum að þær kaupi sig inn á listann er móðgun við þær.

Þórdís Lóa, sem hefur átt fast sæti á listanum undanfarin ár, segir í viðtalinu við Morgunblaðið að hún hafi aldrei heyrt rætt um að hægt sé að kaupa sig inn á listann en hins vegar sé áhugavert að heyra hvernig og hverjir standa að valinu.

Það hefur komið fram að ég sem ritstjóri blaðsins tek endanlega ákvörðun um valið en hef jafnan gætt þess að leita áður sjónarmiða karla og kvenna sem þekkja vel til atvinnulífsins og þegið góð ráð frá þeim við val á listann. Þannig hefur listinn orðið ágætlega vandaður – þótt ævinlega séu skiptar skoðanir um einstaklinga á honum; eins og gengur.

Ég hef útskýrt við valið að erfitt sé að meta áhrif fólks í viðskiptum og að í mörgum tilvikum sé val okkar huglægt og margar konur kallaðar. En að áhrif í krafti hlutafjáreignar í fyrirtækjum hljóti að vega þungt í úttekt sem þessari – og ekki síst vilji til að hafa áhrif. Oft er það þannig að fólk hefur völd en skortir viljann til að hafa áhrif.

Frjáls verslun reið á vaðið fyrstur íslenskra fjölmiðla og helgaði einu blaði ársins konum í atvinnulífinu og kynnti störf þeirra og áhrif. Við töldum – og teljum ennþá – að það sé nauðsynlegt til þess að hvetja konur til aukinnar þátttöku í atvinnulífinu og ekki síður að vekja athygli á þeim góða árangri sem margar þeirra hafa náð í stjórnendastörfum. Blaðið hefur ýtt undir virkari jafnréttisbaráttu innan atvinnulífsins og kröftugri jafnlaunastefnu - og hefur ekki verið vanþörf á.

Frá upphafi höfum við átt mjög gott samstarf við Félag kvenna í atvinnulífinu við útgáfu blaðsins sem og konur í mörgum fyrirtækjum og samtökum.

Frjáls verslun ber mikla virðingu fyrir FKA og styður sérstakt félag kvenna í atvinnulífinu og ekki síst Þórdísi Lóu Þórhallsdóttur, formann þess, þótt hún sé annarrar skoðunar en við á útgáfu sérstaks blaðs okkar einu sinni á ári helgað konum og framtaki þeirra í viðskiptalífinu.

Í yfir tuttugu ár hefur það komið fram í ritstjórnargreinum mínum varðandi kynjaumræðu og kynjakvóta í stjórnum fyrirtækja að eðlilegast sé að velja einstaklinga, manneskjur, eftir hæfni og getu – óháð kyni, aldri, litarhætti eða trúarbrögðum – í stjórnir fyrirtækja og að eigendurnir eigi að ráða í krafti fjármagnsins hverja þeir velji án opinberra reglna þar um. Engu að síður hafa stjórnvöld tekið upp kynjakvótann varðandi stjórnir fyrirtækja vegna þess að þeim hefur fundist fjölgun kvenna í stjórnum fyrirtækja ganga of hægt fyrir sig – og hef ég á vissan hátt haft skilning á því og talið það tákn um breytta tíma og aukið jafnræði kynjanna innan atvinnulífsins sem hefur verið eitt af baráttumálum blaðsins.

Við munum að sjálfsögðu halda áfram að segja frá góðu starfi kvenna og karla í fyrirtækjum og stofnunum um land allt – en í ljósi jafnréttisbaráttunnar finnst okkur ennþá þörf fyrir árlegt blað helgað konum í atvinnulífinu og erum stolt af því.

Jón G. Hauksson

[email protected]